На основу члана 26. Закона о одликовањима Републике Србије („Службени гласник РС”, бр. 88/09 и 36/10) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ   
 О СТАТУТИМА ОРДЕНА И МЕДАЉА**

**I. УВОДНА ОДРЕДБА**

**Члан 1.**

Овом уредбом ближе се прописују статути ордена и медаља и начин израде одликовања Републике Србије.

**II. СТАТУТИ ОРДЕНА**

**1. Статути Ордена Републике Србије**

**Статут Ордена Републике Србије првог степена**

**Члан 2.**

Орден Републике Србије првог степена састоји се од звезде, велике огрлице и орденског знака.

Подлога звезде састоји се од осам бисерних и осам канелираних сребрних зрака, пречника 94 мм, на којој се налази позлаћени крст димензија 70x70 мм, чији су кракови зарезани у виду упадног тупог угла, те тако образују осам испадних углова, на врховима којих је по једна куглица. Кракови крста су од природног црвеног емајла, а ивице су обрубљене природним плавим емајлом. Око плавог емајла на краковима крста налази се по једна позлаћена пруга.

У средини крста налази се округли медаљон пречника 26 мм, на коме је позлаћени Велики грб Републике Србије на златном пољу; око медаљона је круг емајлиран природним белим емајлом, оивичен позлаћеном пругом, пречника 32,50 мм.

Велика огрлица израђена је од сребра, а састоји се од 18 чланака. Централни чланак налази се на средини огрлице, облика елипсе, димензија 53 x 40 мм. Чланци су квадратни, димензије 37 x 37 мм. На централном чланку је, на позлаћеном пољу, српски хералдички штит, оивичен венцем са маслиновим и храстовим листовима, а на осталим чланцима су наизменично поређана по три мотива из Студеничке камене пластике и са Полилеја из Маркове цркве, и то: стилизовани крст, двоглави бели орао и развијен акантусов лист, од којих је бели орао на пољу емајлираном природним црвеним емајлом. Између чланака налазе се орнаменталне сребрне спојнице 33,50 x 25 мм и 33,50 x 15мм.

На централни чланак копчом је повезан Орденски знак димензија 75 x 70 мм, који је по композицији исти као орнамент који се налази на звезди ордена.

Врпца - заменица израђена је од светлоплаве моариране свиле ширине 36 мм. На средини врпце налази се једна усправна пруга беле боје.

Звезда Ордена Републике Србије носи се на левој страни груди, а велика огрлица носи се око врата, тако да орденски знак, који је на њој окачен, виси на средини груди.

**Статут Ордена Републике Србије другог степена**

**Члан 3.**

Орден Републике Србије другог степена састоји се од звезде, ленте и орденског знака.

Звезда и орденски знак су истоветни са звездом и орденским знаком Републике Србије првог степена.

Лента ордена израђена је од светлоплаве моариране свиле ширине 100 мм. Крајеви ленте завршавају се машном на којој се налази орденски знак.

На средини врпце налазе се две усправне пруге беле боје.

Звезда Ордена Републике Србије носи се на левој страни груди, а лента преко груди - са десног рамена ка левом боку.

**2. Статути Ордена српске заставе**

**Статут Ордена српске заставе првог степена**

**Члан 4.**

Орден српске заставе првог степена састоји се од звезде, ленте и орденског знака.

Подлога звезде је осмокрака сребрна звезда изражених канелираних зрака са заобљеним врховима, пречника 92 мм, на којој се налази позлаћени овални ловоров венац величине 47 x 43 мм. У централном делу звезде је приказана Државна застава Републике Србије која се вијори. Застава је дуга 40 мм, а широка 36 мм емајлирана природним емајлом одговарајућим бојама, црвено, плаво, бело.

Орденски знак је од позлаћеног сребра у облику елипсе димензија 55 x 43 мм на коме се налази овални ловоров венац, у чијој је средини приказана Државна застава Републике Србије која се вијори, емајлирана природним емајлом одговарајућим бојама, црвено, плаво, бело. Реверс орденског знака је у целости позлаћен са приказаном државном заставом која се вијори.

На врху орденског знака налази се позлаћена куглица на којој је позлаћена алка и овална карика, кроз коју је провучена машна орденске ленте.

Лента је од тамноплаве моариране свиле, ширине 100 мм. Крајеви ленте завршавају се машном на којој се налази орденски знак.

Врпца - заменица је од тамноплаве моариране свиле, ширине 36 мм, са једном златном усправном пругом кроз средину, широком 4 мм.

Звезда Ордена српске заставе носи се на левој страни груди, а лента преко груди са десног рамена ка левом боку.

**Статут Ордена српске заставе другог степена**

**Члан 5.**

Орден српске заставе другог степена састоји се од орденског знака који је истоветан са орденским знаком Ордена српске заставе првог степена.

Врпца - заменица је од тамноплаве моариране свиле, ширине 36 мм, са две златне усправне пруге кроз средину, ширине по 4 мм.

Орден српске заставе другог степена носи се о врату, на врпци ширине 40 мм.

**Статут Ордена српске заставе трећег степена**

**Члан 6.**

Орден српске заставе трећег степена састоји се од орденског знака који је истоветан са орденским знаком Ордена српске заставе првог степена, а димензије су му: ловоров венац 50 x 36 мм, а застава 30 x 32 мм.

Врпца - заменица је од тамноплаве моариране свиле, ширине 36 мм, са три златне усправне пруге кроз средину, ширине по 4 мм.

Орден српске заставе трећег степена носи се на левој страни груди, на 40 мм широкој врпци, која је сложена у облику једнакостраничног троугла.

**3. Статути Ордена Карађорђеве звезде**

**Статут Ордена Карађорђеве звезде првог степена**

**Члан 7.**

Орден Карађорђеве звезде првог степена састоји се од звезде, ленте и орденског знака.

Подлога звезде је по форми осмокрака сребрна звезда изражених канелираних зрака са заобљеним врховима, пречника 92 мм. На звезди се налази позлаћен крст емајлиран природно белим емајлом, са краковима димензија 50 x 50 мм. У средини крста је кружни медаљон пречника 25 мм, у централном делу медаљона се налази црвено емајлирано поље оивичено плаво емајлираним прстеном и исписом: „1804“. На медаљону је постављен позлаћен Мали грб Републике Србије димензија 15 x 9 мм. Између кракова крста налазе се декоративни елементи у облику стилизованих оцила, златне боје.

Орденски знак је од позлаћеног сребра, димензија 78 x 50 мм, на чијем аверсу је мотив средишњег дела ордена. Реверс је истоветан, с тим што је у доњем делу плавог прстена позлаћеним словима исписана девиза: „1804” (година Првог српског устанка). У надвишењу орденског знака налази се покретна позлаћена краљевска круна са куглицом на врху, кроз коју пролази алка за ношење на врпци.

Лента је од црвене моариране свиле са белим ивичним пругама, ширине 100 мм. Крајеви ленте завршавају се машном на којој се налази орденски знак.

Врпца - заменица је од црвене моариране свиле ширине 36 мм, са једном белом усправном пругом кроз средину, ширине 4 мм.

Звезда Ордена Карађорђеве звезде носи се на левој страни груди, а лента преко груди са десног рамена ка левом боку.

**Статут Ордена Карађорђеве звезде другог степена**

**Члан 8.**

Орден Карађорђеве звезде другог степена састоји се од орденског знака који је истоветан са орденским знаком Карађорђеве звезде првог степена, а димензије су му 78 x 50 мм.

Врпца - заменица је од црвене моариране свиле ширине 36 мм, са две беле усправне пруге кроз средину, ширине по 4 мм.

Орден Карађорђеве звезде другог степена носи се о врату, на врпци ширине 40 мм.

**Статут Ордена Карађорђеве звезде трећег степена**

**Члан 9.**

Орден Карађорђеве звезде трећег степена састоји се од орденског знака који је ликовно истоветан са орденским знаком Ордена Карађорђеве звезде првог степена, а димензије су му 60 x 38 мм.

Врпца - заменица је од црвене моариране свиле ширине 36 мм, са три беле усправне пруге кроз средину, ширине по 4 мм.

Орден Карађорђеве звезде трећег степена носи се на левој страни груди, на 40 мм широкој врпци, која је сложена у облику једнакостраничног троугла.

**4. Статути Сретењског ордена**

**Статут Сретењског ордена првог степена**

**Члан 10.**

Сретењски орден првог степена састоји се од звезде, ленте и орденског знака.

Подлога звезде је по форми осмокрака сребрна звезда изражених канелираних зрака са заобљеним врховима, пречника 92 мм. На звезди се налази крст са позлаћеним ивицама са бело емајлираним краковима који су зарезани у виду упадног тупог угла, те тако образују осам испадних углова. Димензије крста су 50 x 50 мм. Између кракова крста налази се светоандрејски крст димензија 50 x 50 мм са позлаћеним ивицама емајлиран природним емајлом црвене боје. У средини крста је кружни медаљон пречника 25 мм, који у централном делу медаљона садржи крст емајлиран природним белим емајлом са четири позлаћена оцила на црвеној подлози, оивичен плаво емајлираним оквиром са позлаћеним исписом: "СРЕТЕЊЕ 15. ФЕБРУАР 1835".

Орденски знак је од позлаћеног сребра на чијем аверсу је мотив средишњег дела ордена. На реверсу је у средини медаљона девиза: „1835”, а на оквиру: „СРЕТЕЊЕ 15. ФЕБРУАР”. На крацима светоандрејског крста налази се по једно позлаћено оцило. У надвишењу орденског знака налази се покретна позлаћена српска књажевска круна са пробушеном куглицом на врху на којој је крст. Димензија орденског знака са круном износи 70 x 50 мм. Кроз куглицу је постављена позлаћена алка и овална карика, кроз коју је провучена машна орденске ленте.

Лента је од црвене моариране свиле са плавим и белим ивичним пругама, ширине 100 мм. Крајеви ленте завршавају се машном на којој се налази орденски знак.

Врпца - заменица је од плаве моариране свиле ширине 36 мм, са једном белом усправном пругом кроз средину, широком 4 мм.

Звезда Сретењског ордена носи се на левој страни груди, а лента преко груди са десног рамена ка левом боку.

**Статут Сретењског ордена другог степена**

**Члан 11.**

Сретењски орден другог степена састоји се од орденског знака који је истоветан са орденским знаком Сретењског ордена првог степена.

Врпца - заменица је од плаве моариране свиле ширине 36 мм, са две беле усправне пруге кроз средину, ширине по 4 мм.

Сретењски орден другог степена носи се о врату, на врпци ширине 40 мм.

**Статут Сретењског ордена трећег степена**

**Члан 12.**

Сретењски орден трећег степена састоји се од орденског знака који је ликовно истоветан са орденским знаком Сретењског ордена првог степена, а димензије су му 55 x 38 мм.

Врпца - заменица је од плаве моариране свиле са белом ивицом, ширине 36 мм, са три беле усправне пруге кроз средину, ширине по 4 мм.

Сретењски орден трећег степена носи се на левој страни груди, на 40 мм широкој врпци, која је сложена у облику једнакостраничног троугла.

**5. Статути Ордена белог орла са мачевима**

**Статут Ордена белог орла са мачевима првог степена**

**Члан 13.**

Орден белог орла са мачевима првог степена састоји се од звезде, ленте и орденског знака.

Подлога је по форми осмокрака сребрна звезда изражених канелираних зрака са заобљеним врховима, пречника 92 мм. На звезди се налази усправљени двоглави бели орао, са полуотвореним и спуштеним крилима и са отвореним канџама. На грудима орла је позлаћен овални штит димензије 20 x 16 мм који је емајлиран природним црвеним емајлом, на коме се налази крст са четири позлаћена оцила емајлиран природним белим емајлом. У надвишењу ордена налазе се два укрштена позлаћена мача, који су аплицирани између покретне краљевске круне и орловских глава, а преко траке емајлиране природним плавим емајлом. Димензије орла су 50 x 45 мм, а комплетан орденски знак аплициран на звезду је димензија 85 x 45 мм.

Орденски знак је од позлаћеног сребра на чијем аверсу је мотив средишњег дела ордена. Реверс је исти, с тим што је у средини медаљона девиза: „1882” (година првог установљења Ордена белог орла у Краљевини Србији). Димензије овалног поља на коме се налази година су 20 x 16 мм. На врху орденског знака налази се позлаћена алка и овална карика, кроз коју је провучена машна орденске ленте.

Лента је од црвене моариране свиле са светло плавим ивичним пругама, ширине 100 мм. Крајеви ленте завршавају се машном на којој се налази орденски знак.

Врпца - заменица је од црвене моариране свиле ширине 36 мм, са једном плавом усправном пругом кроз средину, широком 4 мм.

Звезда Ордена Белог орла са мачевима носи се на левој страни груди, а лента преко груди са десног рамена ка левом боку.

**Статут Ордена белог орла са мачевима другог степена**

**Члан 14.**

Орден белог орла са мачевима другог степена састоји се од орденског знака који је истоветан са орденским знаком Ордена белог орла са мачевима првог степена, а димензије су му 85 x 45 мм.

Врпца - заменица је од црвене моариране свиле ширине 36 мм, са две светло плаве усправне пруге кроз средину, ширине по 4 мм.

Орден Ордена Белог орла с мачевима другог степена носи се о врату, на врпци ширине 40 мм.

**Статут Ордена белог орла са мачевима трећег степена**

**Члан 15.**

Орден белог орла са мачевима трећег степена састоји се од орденског знака који је ликовно истоветан са орденским знаком Ордена белог орла са мачевима првог степена, а димензије су му 65 x 36 мм.

Врпца - заменица је од црвене моариране свиле ширине 36 мм, са три светло плаве усправне пруге кроз средину, ширине по 4 мм.

Орден белог орла са мачевима трећег степена носи се на левој страни груди, на 40 мм широкој врпци, која је сложена у облику једнакостраничног троугла.

**6. Статути Ордена заслуга за одбрану и безбедност**

**Статут Ордена заслуга за одбрану и безбедност првог степена**

**Члан 16.**

Орден заслуга за одбрану и безбедност првог степена састоји се од звезде, ленте и орденског знака.

Подлога звезде је по форми осмокрака сребрна звезда изражених канелираних зрака са заобљеним врховима, пречника 92 мм. На звезди се налази позлаћен крст емајлиран природним белим емајлом. Кракови крста су димензија 50 x 50 мм, обрубљени природним плавим емајлом. Ширина кракова је 12,50 мм. У средини крста је српски хералдички штит, величине 16,50 x 11,50 мм. Између кракова овог крста налази се емајлирани светоандрејски крст емајлиран природним црвеним емајлом са позлаћеним ивицама, димензија 55 x 7,5 мм, са два позлаћена укрштена мача дужине 42 мм. На штиту је позлаћени крст са четири позлаћена оцила између његових кракова емајлиран природним белим емајлом.

Орденски знак је од позлаћеног сребра димензија 60 x 50 мм на чијем аверсу је мотив средишњег дела ордена. На реверсу је крст емајлиран природним белим емајлом, на којем је српски преплет из Мирослављевог јеванђеља. На врху орденског знака налази се позлаћена куглица на којој је позлаћена алка, и овална карика, кроз коју је провучена машна орденске ленте.

Лента је од пругасте моариране свиле, ширине 100 мм, од којих су три црвене и три беле, свака ширине 16,50 мм. Крајеви ленте завршавају се машном на којој се налази орденски знак.

Врпца - заменица је од плаве моариране свиле ширине 36 мм, са једном црвеном усправном пругом кроз средину, широком 4 мм.

Звезда Ордена заслуга за одбрану и безбедност носи се на левој страни груди, а лента преко груди са десног рамена ка левом боку.

**Статут Ордена заслуга за одбрану и безбедност другог степена**

**Члан 17.**

Орден заслуга за одбрану и безбедност другог степена димензија 60 x 50 мм састоји се од орденског знака који је истоветан са орденским знаком Орден заслуга за одбрану и безбедност првог степена. Димензије белог крста су му 50 x 50 мм, а димензије светоандрејског крста 55 x 55 мм.

Врпца - заменица је од плаве моариране свиле ширине 36 мм, са две црвене усправне пруге кроз средину, ширине по 4 мм.

Орден заслуга за одбрану и безбедност другог степена носи се о врату, на пругастој црвено-белој врпци ширине 40 мм.

**Статут Ордена заслуга за одбрану и безбедност трећег степена**

**Члан 18.**

Орден заслуга за одбрану и безбедност трећег степена димензија 45 x 38 мм, састоји се од орденског знака који је ликовно истоветан са орденским знаком Орден заслуга за одбрану и безбедност првог степена. Димензије белог крста су му 38 x 38 мм, а светоандрејског крста 42,50 x 42,50 мм.

Врпца - заменица је од плаве моариране свиле ширине 36 мм, са три црвене усправне пруге кроз средину, ширине по 4 мм.

Орден заслуга за одбрану и безбедност трећег степена носи се на левој страни груди, на 40 мм широкој пругастој црвено-белој врпци, која је сложена у облику једнакостраничног троугла.

**III. СТАТУТИ МЕДАЉА**

**Статут Медаље за храброст „Милош Обилић”**

**Члан 19.**

Медаља за храброст „Милош Обилић” има два степена - златна и сребрна медаља. Медаља је округла, пречника 40 мм. Израђена је ковањем у хладном стању од сребра финоће 925/1000, са галванско-декоративном заштитом. Златна медаља је израђена од позлаћеног сребра.

На лицу медаље је лик Милоша Обилића представљен са попрсјем, са оклопом и шлемом на глави. На шлему се налазе стилизована крила птице. Са леве стране лица медаље је натпис: „Милош Обилић”. На наличју медаље доминирају две питомачке шпаде које стоје вертикално и кружни ловоров венац који обавија шпаде. Ловоров венац медаље је моделован у доњем делу медаље у дубоком рељефу. По средини медаље је издужена трака са хоризонталним текстом: „ЗА ХРАБРОСТ”, са којим визуелно чини крст.

Врпца за медаљу израђена је од црвене моариране свиле, ширине 40 мм, савијене у виду једнакостраничног троугла. При дну је закачка о којој виси медаља.

Врпце - заменице израђене су од црвене моариране свиле ширине 36 мм, са ивичним златним пругама за златну медаљу, а за сребрну медаљу са ивичним сребрним усправним пругама ширине по 4 мм.

Медаља се носи на левој страни груди.

**Статут Медаље за заслуге**

**Члан 20.**

Медаља за заслуге има два степена - златна и сребрна медаља. Медаља је округла, пречника 40 мм. Израђена је ковањем у хладном стању од сребра финоће 925/1000, са галванско-декоративном заштитом. Златна медаља је израђена од позлаћеног сребра.

На лицу медаље је фигура девојке у народној ношњи (алегоријска фигура Србије), која у десној руци држи победнички ловоров венац, а у левој сноп палминог лишћа, симбол мира. Медаља по ободу круга има орнамент у облику рељефне плетенице која се појављује на нашој средњовековној архитектури. На наличју медаље налази се венац од ловорове и храстове гране, доле увезан машном, а горе отворен, са девизом одликовања: "ЗА ЗАСЛУГЕ" између гранчица. У средини поља је Велики грб Републике Србије.

Врпца за медаљу израђена је од плаве моариране свиле, ширине 40 мм, савијене у виду једнакостраничног троугла. При дну је закачка о којој виси медаља.

Врпце - заменице израђене су од плаве моариране свиле ширине 36 мм, са ивичним златним усправним пругама за златну медаљу, а за сребрну медаљу са ивичним сребрним усправним пругама ширине 4 мм.

Медаља се носи на левој страни груди.

**Статут Медаље за ревносну службу**

**Члан 21.**

Медаља за ревносну службу има два степена - златна и сребрна медаља. Медаља је округла, пречника 40 мм. Израђена је ковањем у хладном стању од сребра финоће 925/1000, са галванско-декоративном заштитом. Златна медаља је израђена од позлаћеног сребра.

На лицу медаље је, с десне стране, штит величине 16 x 20 мм, у чијем пољу је Мали грб Републике Србије, а изнад њега српска краљевска круна. На левој страни поља је позлаћена/сребрна ловорова гранчица. На наличју медаље налазе се, у доњем делу поља, два укрштена мача, а изнад њих девиза: „ЗА РЕВНОСНУ СЛУЖБУ”. Натпис и мачеви су обрубљени на крајевима медаље сребрним перлицама.

Врпца за медаљу израђена је од моариране свиле са четири плаве и пет белих пруга, ширине 40 мм, савијене у виду једнакостраничног троугла. При дну је закачка о којој виси медаља.

Врпце - заменице израђене су од моариране свиле са плавим и белим пругама ширине 36 мм, са ивичним златним усправним пругама за златну медаљу, а за сребрну медаљу са ивичним сребрним усправним пругама ширине 4 мм.

Медаља се носи на левој страни груди.

**IV. ИЗРАДА ОРДЕНА И МЕДАЉА**

**Члан 22.**

Ордење и медаље Републике Србије израђује Народна банка Србије - Завод за израду новчаница и кованог новца - Топчидер.

**V. ПРЕЛАЗНА И ЗАВРШНА ОДРЕДБА**

**Члан 23.**

Даном ступања на снагу ове уредбе престаје да важи Уредба о статутима ордена и медаља („Службени гласник РС”, бр. 91/10 и 124/12).

**Ступање на снагу**

**Члан 24.**

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-5734/2024

У Београду, 26. септембра 2024. године

|  |  |
| --- | --- |
|  | ПРЕДСЕДНИК  Милош Вучевић |